CELEX: 32015R1979
Language: lt
Date: 2015-08-28 00:00:00
Title: 2015 m. rugpjūčio 28 d. Komisijos deleguotasis reglamentas (ES) 2015/1979, kuriuo iš dalies keičiami Europos Parlamento ir Tarybos reglamento (ES) Nr. 978/2012, kuriuo taikoma bendrųjų muitų tarifų lengvatų sistema, II, III ir IV priedai

5.11.2015   
            
            
               LT
            
            
               Europos Sąjungos oficialusis leidinys
            
            
               L 289/3
            
         KOMISIJOS DELEGUOTASIS REGLAMENTAS (ES) 2015/1979
   2015 m. rugpjūčio 28 d.
   kuriuo iš dalies keičiami Europos Parlamento ir Tarybos reglamento (ES) Nr. 978/2012, kuriuo taikoma bendrųjų muitų tarifų lengvatų sistema, II, III ir IV priedai
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 978/2012, kuriuo taikoma bendrųjų muitų tarifų lengvatų sistema ir panaikinamas Tarybos reglamentas (EB) Nr. 732/2008 (1), ypač į jo 5 straipsnio 3 dalį, 10 straipsnio 5 dalį ir 17 straipsnio 2 dalį,
   kadangi:
   
               (1)
            
            
               Reglamento (ES) Nr. 978/2012 4 straipsnyje nustatyti kriterijai, kuriais remiantis taikomos muitų tarifų lengvatos pagal Bendrosios lengvatų sistemos (toliau – BLS) bendrąją priemonę;
            
         
               (2)
            
            
               Reglamento (ES) Nr. 978/2012 4 straipsnio 1 dalies a punkte nustatyta, kad šalis, kurią Pasaulio bankas trejus metus iš eilės priskiria dideles arba didesnes nei vidutines pajamas gaunančioms šalims, neturėtų naudotis BLS;
            
         
               (3)
            
            
               Reglamento (ES) Nr. 978/2012 4 straipsnio 1 dalies b punkte nustatyta, kad šalis, kuriai taikoma lengvatinio patekimo į rinką priemonė, pagal kurią iš esmės visai prekybai taikomos tokios pačios muitų tarifų lengvatos kaip pagal BLS arba didesnės, neturėtų naudotis BLS;
            
         
               (4)
            
            
               Reglamento (ES) Nr. 978/2012 II priede nustatytas BLS lengvatomis besinaudojančių šalių sąrašas, nurodytas to reglamento 1 straipsnio 2 dalies a punkte. Reglamento (ES) Nr. 978/2012 5 straipsnyje nustatyta, kad siekiant atsižvelgti į pokyčius, susijusius su 4 straipsnyje nustatytais kriterijais, II priedas turi būti peržiūrėtas iki kiekvienų metų sausio 1 d. Be to, jame numatyta, kad BLS lengvatomis besinaudojančioms šalims ir ekonominės veiklos vykdytojams reikėtų suteikti pakankamai laiko tinkamai prisitaikyti prie šaliai taikomo BLS statuso pakeitimo. Todėl BLS priemonė turi būti toliau taikoma vienus metus nuo šalies statuso pasikeitimo įsigaliojimo datos, remiantis 4 straipsnio 1 dalies a punktu, ir dvejus metus nuo lengvatinio patekimo į rinką priemonės taikymo datos, kaip numatyta 4 straipsnio 1 dalies b punkte;
            
         
               (5)
            
            
               Fidžį, Iraką, Maršalo Salas ir Tongą Pasaulio bankas 2013, 2014 ir 2015 m. priskyrė didesnes nei vidutines pajamas gaunančioms šalims. Todėl šios šalys nebeatitinka BLS lengvatomis besinaudojančios šalies statuso reikalavimų pagal 4 straipsnio 1 dalies a punktą ir turėtų būti išbrauktos iš Reglamento (ES) Nr. 978/2012 II priedo. Reglamentas, kuriuo lengvatomis besinaudojanti šalis išbraukiama iš BLS lengvatomis besinaudojančių šalių sąrašo, turėtų būti pradėtas taikyti praėjus metams nuo to reglamento įsigaliojimo datos. Siekiant paprastumo ir teisinio tikrumo Fidžis, Irakas, Maršalo Salos ir Tonga turėtų būti išbraukti iš II priedo nuo 2017 m. sausio 1 d.;
            
         
               (6)
            
            
               lengvatinio patekimo į rinką priemonės 2014 m. įvairiu metu pradėtos taikyti šioms šalims: Gruzijai – 2014 m. rugsėjo 1 d., Kamerūnui – 2014 m. rugpjūčio 4 d. ir Fidžiui – 2014 m. liepos 28 d. Siekiant paprastumo ir teisinio tikrumo Gruzija ir Kamerūnas taip pat turėtų būti išbraukti iš II priedo nuo 2017 m. sausio 1 d. Kaip paaiškinta 5 konstatuojamojoje dalyje, Fidžis jau būtų išbrauktas iš II priedo dėl to, kad tapo didesnes nei vidutines pajamas gaunančia šalimi;
            
         
               (7)
            
            
               Reglamento (ES) Nr. 978/2012 9 straipsnio 1 dalyje nustatyti specialūs kriterijai, kuriuos atitinkant galima suteikti muitų lengvatas pagal specialią darnaus vystymosi ir gero valdymo skatinamąją priemonę (BLS+). Viena iš pagrindinių sąlygų – šalis turi naudotis BLS lengvatomis. Reglamento (ES) Nr. 978/2012 III priede pateiktas BLS+ lengvatomis besinaudojančių šalių sąrašas;
            
         
               (8)
            
            
               nuo 2017 m. sausio 1 d. Gruzija netenka BLS lengvatomis besinaudojančios šalies statuso, dėl to ji taip pat netenka BLS + lengvatomis besinaudojančios šalies statuso pagal Reglamento (ES) Nr. 978/2012 9 straipsnio 1 dalį. Todėl Gruzija taip turėtų būti išbraukta iš Reglamento (ES) Nr. 978/2012 III priedo nuo 2017 m. sausio 1 d.;
            
         
               (9)
            
            
               Reglamento (ES) Nr. 978/2012 17 straipsnio 1 dalyje nustatyta, kad šalims, kurias Jungtinės Tautos (JT) priskiria mažiausiai išsivysčiusioms šalims, turėtų būti taikomos muitų tarifų lengvatos, kurios suteikiamos pagal specialią priemonę mažiausiai išsivysčiusioms šalims („Viskas, išskyrus ginklus“ (VIG)). VIG lengvatomis besinaudojančių šalių sąrašas pateiktas minėto reglamento IV priede;
            
         
               (10)
            
            
               2014 m. sausio 1 d. JT panaikino Samoa kaip mažiausiai išsivysčiusios šalies statusą. Todėl Samoa nebeatitinka VIG lengvatomis besinaudojančios šalies statuso reikalavimų pagal 17 straipsnio 1 dalį ir turėtų būti išbraukta iš Reglamento (ES) Nr. 978/2012 IV priedo. Reglamentas, kuriuo lengvatomis besinaudojanti šalis išbraukiama iš VIG lengvatomis besinaudojančių šalių sąrašo, turėtų būti pradėtas taikyti praėjus trejų metų pereinamajam laikotarpiui nuo to reglamento įsigaliojimo datos. Todėl Samoa turėtų būti išbraukta iš IV priedo nuo 2019 m. sausio 1 d.,
            
         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 978/2012 pakeitimai
   Reglamentas (ES) Nr. 978/2012 iš dalies keičiamas taip:
   
               1)
            
            
               Iš II priedo A ir B skilčių išbraukiamos šios šalys ir atitinkami raidiniai kodai:
               
                           CM
                        
                        
                           Kamerūnas
                        
                     
                           FJ
                        
                        
                           Fidžis
                        
                     
                           GE
                        
                        
                           Gruzija
                        
                     
                           IQ
                        
                        
                           Irakas
                        
                     
                           MH
                        
                        
                           Maršalo Salos
                        
                     
                           TO
                        
                        
                           Tonga
                        
                     
         
               2)
            
            
               Iš III priedo A ir B skilčių išbraukiama ši šalis ir atitinkamas raidinis kodas:
               
                           GE
                        
                        
                           Gruzija
                        
                     
         
               3)
            
            
               Iš IV priedo A ir B skilčių išbraukiama ši šalis ir atitinkamas raidinis kodas:
               
                           WS
                        
                        
                           Samoa
                        
                     
         2 straipsnis
   Įsigaliojimas ir taikymas
   Šis reglamentas įsigalioja 2016 m. sausio 1 d.
   1 straipsnio 1 ir 2 dalys taikomos nuo 2017 m. sausio 1 d.
   1 straipsnio 3 dalis taikoma nuo 2019 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. rugpjūčio 28 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 303, 2012 10 31, p. 1.